เหตุฆาตกรรมด้วยไซยาไนด์ พ.ศ. 2566

เหตุฆาตกรรมด้วยไซยาไนด์ พ.ศ. 2566 หรือเป็นที่รู้จักในชื่อ เหตุแอม ไซยาไนด์ หรือ เหตุวงแชร์มรณะ เป็นเหตุฆาตกรรมต่อเนื่องในประเทศไทย ด้วยการวางยาไซยาไนด์ในอาหารหรือเครื่องดื่มแก่เหยื่อ ทำให้มีผู้เสียชีวิต 14 ราย สรารัตน์ รังสิวุฒาภรณ์ หรือที่รู้จักกันในชื่อ แอม ไซยาไนด์ ผู้ก่อเหตุเป็นอดีตภรรยาของตำรวจชั้นยศสูง และถูกจับกุมด้วยข้อหาฆ่าผู้อื่นโดยไตร่ตรองไว้ก่อนและลักทรัพย์โดยใช้ยานพาหนะ สื่อต่าง ๆ เรียกชื่อคดีนี้ตามชื่อเล่นของสรารัตน์ ผู้ก่อเหตุในคดีนี้
คดีนี้ได้รับความสนใจจากสาธารณชนในเดือนเมษายน พ.ศ. 2566 ภายหลังการเสียชีวิตของนางสาวศิริพร ขันวงษ์ หรือ ก้อย เพื่อนของสรารัตน์ ผลพวงจากคดีนี้ ทำให้ครอบครัวของเหยื่อก่อนหน้านี้ซึ่งเกือบทั้งหมดซึ่งมีความสัมพันธ์กับสรารัตน์ แต่สาเหตุการเสียชีวิตของพวกเขาถูกตัดสินว่าเป็นสาเหตุตามธรรมชาติ เริ่มสงสัยสาเหตุการเสียชีวิต จากการสืบสวนในเวลาต่อมาเชื่อมโยงสรารัตน์กับคดีฆาตกรรมที่ต้องสงสัยอย่างน้อย 14 คดี ตั้งแต่ปี พ.ศ. 2558 จนถึงปี พ.ศ. 2566 และคดีวางยาพิษอีกหนึ่งคดีซึ่งเหยื่อรอดชีวิต เหยื่อส่วนใหญ่เป็นเพื่อนและคนรู้จักที่สรารัตน์ยืมเงินมา หรือฆ่าเพื่อขโมยทรัพย์สิน ทางด้านตำรวจกล่าวว่าแรงจูงใจหลักของเธอมาจากการติดพนันออนไลน์
เมื่อวันที่ 20 พฤศจิกายน พ.ศ. 2567 ศาลอาญาได้พิพากษาให้สรารัตน์มีความผิดฐานฆ่าผู้อื่นโดยไตร่ตรองไว้ก่อนเพื่อสะดวกในการชิงทรัพย์ เป็นเหตุให้ผู้อื่นถึงแก่ความตายและให้ประหารชีวิต นอกจากนี้ อดีตสามีของเธอและทนายความที่เกี่ยวข้องกับคดีนี้ถูกตัดสินจำคุกเช่นกัน
ผู้ก่อเหตุ.
สรารัตน์ รังสิวุฒาภรณ์ หรือ สรารัตน์ วังป่า (ชื่อเล่น แอม; 12 มีนาคม พ.ศ. 2530 -) สำเร็จการศึกษาระดับอนุปริญญาจากสถาบันราชภัฏนครปฐม คณะวิทยาการจัดการ สาขาวิชานิเทศศาสตร์ (ประชาสัมพันธ์) เคยสมรสกับ พ.ต.ท.วิฑูรย์ รังสิวุฒาภรณ์ อดีตรองผู้กำกับการสอบสวน สภ.สวนผึ้ง จังหวัดราชบุรี ทั้งคู่มีบุตรด้วยกัน 2 คน และหย่าขาดกันในปี พ.ศ. 2565 แต่มีรายงานว่าทั้งสองยังคงใช้ชีวิตร่วมกันในทางพฤตินัย
การก่อเหตุ และการจับกุม.
ตำรวจเปิดเผยว่ามีเหตุที่เกิดขึ้นในพื้นที่และช่วงเวลาที่แตกต่างกันซึ่งอาจมีความเชื่อมโยงกับสรารัตน์ รังสิวุฒาภรณ์ (แอม) ผู้ก่อเหตุ ตั้งแต่วันที่ 22 สิงหาคม พ.ศ. 2563 ถึง วันที่ 1 เมษายน พ.ศ. 2566 ในพื้นที่จังหวัดนครปฐม, จังหวัดมุกดาหาร, จังหวัดกาญจนบุรี, จังหวัดเพชรบุรี, จังหวัดสมุทรสาคร, จังหวัดราชบุรี และจังหวัดอุดรธานีตามลำดับ รวมทั้งสิ้น 15 เหตุ (เสียชีวิต 14 เหตุ, รอดชีวิต 1 เหตุ) เสียชีวิตด้วยอาการหรือภาวะต่าง ๆ ที่เกี่ยวข้องกับหัวใจ เช่น หลอดเลือดหัวใจตีบ, ระบบไหลเวียนโลหิตและการหายใจล้มเหลว, หรือหัวใจเต้นผิดจังหวะ เป็นต้น บางรายทรัพย์สินส่วนบุคคลสูญหาย พบการโอนเงินของผู้เสียชีวิตที่จังหวัดกาญจนบุรีเข้าบัญชีของผู้ก่อเหตุ
เรียงตามลำดับการเสียชีวิต พบผู้เสียชีวิตรายแรกที่มีลักษณะเหตุการณ์คล้ายเคียงกันเมื่อวันที่ 22 สิงหาคม พ.ศ. 2563 ด้วยภาวะหัวใจวายที่จังหวัดนครปฐม มีความสัมพันธ์คือการกู้ยืมเงินกับผู้ก่อเหตุ รายที่สองเมื่อวันที่ 25 พฤศจิกายน พ.ศ. 2563 เป็นหนึ่งในสมาชิก "วงแชร์" และได้รับยาลดน้ำหนักจากผู้ก่อเหตุซึ่งติดหนี้เธอหลักแสนบาท รายที่ห้า ร.ต.อ.หญิง กานดาฯ หนึ่งในสมาชิกวงแชร์ เสียชีวิตด้วยระบบไหลเวียนโลหิตและการหายใจล้มเหลว รายที่เจ็ดในจังหวัดสมุทรสาครเมื่อวันที่ 10 สิงหาคม พ.ศ. 2565 รจรินทร์ฯ เสียชีวิตด้วยภาวะเลือดเป็นกรดหลังรับถุงอาหารจากผู้อื่นและเกิดอาการชัก เธอเป็นหนึ่งในสมาชิกวงแชร์ รายที่เก้า กรรณิการ์ฯ เสียชีวิตเมื่อเดือนกันยายน พ.ศ. 2565 หลังพบกับผู้ก่อเหตุที่จังหวัดราชบุรีและมีการสลับเปลี่ยนมานั่งบนรถยนต์ของผู้ก่อเหตุ รายที่ 11 สุทธิศักดิ์ฯ สามีนอกสมรส เสียชีวิตด้วยภาวะหัวใจเต้นผิดจังหวะ สร้อยคอทองคำ พระเครื่อง และเงินสดจำนวนหนึ่งสูญหาย รายที่ 12 พ.ต.ต.หญิง รายหนึ่งเดินทางไปไหว้พระที่บริเวณพระปฐมเจดีย์ จากนั้นเกิดอาการชักเกร็งไม่ได้สติและเสียชีวิตในเวลาต่อมา เงินสดและเงินในบัญชีธนาคารถูกถอนออกไป รายที่ 13 ศิริพร ขันวงษ์ ท้าวแชร์ในวง หมดสติเมื่อเดือนเมษายน พ.ศ. 2566 กล้องวงจรจับภาพเธอถือถุงพลาสติกมีปลาอยู่ข้างในเพื่อนำไปปล่อยริมแม่น้ำ ขณะที่สรารัตน์ซึ่งไปด้วยกันละทิ้งเธอและหนีไปพร้อมด้วยทรัพย์สินมีค่าจำนวนหนึ่งไป แม้ส่วนใหญ่จะเสียชีวิต แต่มีบุคคลหนึ่งรอดชีวิตได้ด้วยการเข้าถึงการช่วยเหลือทางการแพทย์อย่างรวดเร็ว พล.ต.อ. สุรเชษฐ์ หักพาล กล่าวว่าบุคคลนี้จะเป็นพยานสำคัญในคดีนี้
เมื่อวันที่ 19 เมษายน พ.ศ. 2566 ญาติของศิริพรเข้าร้องทุกข์กล่าวโทษกับกองบัญชาการตำรวจสอบสวนกลางให้มีการโอนการสืบสวนการเสียชีวิตของเธอที่สงสัยว่าอาจถูกสรารัตน์วางยาจากตำรวจท้องถิ่นเพราะกังวลถึงความเป็นไปได้ในการแทรกแทรงรูปคดีหากพิจารณาว่าสามีของผู้ก่อเหตุเป็นตำรวจชั้นยศสูง ตำรวจสังกัดกองบังคับการปราบปรามเข้าจับกุมสรารัตน์เมื่อวันที่ 25 เมษายน พ.ศ. 2566 โดยเชื่อว่าผู้ก่อเหตุวางไซยาไนด์ลงไปในอาหารให้ผู้เสียชีวิตรับประทาน สรารัตน์ปฏิเสธข้อกล่าวหาของตำรวจ แต่ยอมรับว่าเธอเป็นคนสุดท้ายที่อยู่กับศิริพรจริง
เหยื่อ.
ตำรวจสรุปรายการผู้เสียชีวิตในคดีนี้ ตั้งแต่ปี พ.ศ. 2558 จนถึงปี พ.ศ. 2566 รวมทั้งสิ้น 14 เหตุ ประกอบไปด้วย
เบื้องหลัง.
ผู้ช่วยศาสตราจารย์ ดร.อานนท์ ศักดิ์วรวิชญ์ คณะสถิติประยุกต์ สถาบันบัณฑิตพัฒนบริหารศาสตร์ เทียบเคียงเหตุฆาตกรรมต่อเนื่องที่ผู้ชายเป็นผู้ก่อเหตุในประเทศไทยอย่างบุญเพ็งหีบเหล็ก หรือสมคิด พุ่มพวง ซึ่งพฤติการณ์ชี้ว่ามีแรงจูงใจทางเพศ ขณะที่ฆาตกรต่อเนื่องที่เป็นผู้หญิงมักมีแรงจูงใจด้านเงินมากกว่า รองศาสตราจารย์ พ.ต.ท.ดร.กฤษณพงค์ พูตระกูล ผู้ช่วยอธิการบดีคณะอาชญาวิทยาและการบริหารงานยุติธรรม มหาวิทยาลัยรังสิต กล่าวว่าไม่ค่อยพบเหตุฆาตกรรมด้วยการวางยามากนัก และญาติไม่ทราบว่าผู้เสียชีวิตถูกวางยา จึงไม่มีการชันสูตรพลิกศพ
เหตุจูงใจ.
พล.ต.อ. สุรเชษฐ์ หักพาล รองผู้บัญชาการตำรวจแห่งชาติ ระบุในชั้นต้นว่าเหตุจูงใจอาจเป็นการหวังประสงค์ให้ได้มาซึ่งทรัพย์สิน โดยชี้ให้เห็นว่าเป้าหมายของผู้ก่อเหตุส่วนใหญ่คือบุคคลที่มีความสัมพันธ์กับตำรวจ
การพิจารณาคดี และการลงโทษ.
ตำรวจส่งสำนวนคดีกว่า 75 ข้อหาที่มีต่อสรารัตน์ให้กับอัยการสูงสุดเมื่อวันที่ 30 มิถุนายน โดยแจ้งข้อหาพยายามฆ่า, ฆาตกรรมโดยไตร่ตรองไว้ก่อน, ลักทรัพย์โดยใช้วิธีการที่เป็นอันตรายถึงชีวิต และปลอมแปลงเอกสาร คดีนี้เริ่มไต่สวนขึ้นเมื่อวันที่ 18 กรกฎาคม พ.ศ. 2566 โดยอดีตสามีของสรารัตน์ซึ่งเป็นตำรวจ และทนายความของเธอถูกกล่าวหาว่าช่วยเหลือสรารัตน์ปกปิดหลักฐาน การไต่สวนพยานหลักฐานครั้งแรกในคดีนี้เกิดขึ้นเมื่อวันที่ 4 กรกฎาคม พ.ศ. 2567 โดยก่อนหน้านั้นในเดือนมกราคม ศาลพิพากษายกฟ้องอดีตสามีของสรารัตน์ทุกข้อกล่าวหา
เมื่อวันที่ 20 พฤศจิกายน พ.ศ. 2567 ศาลอาญาอ่านคำพิพากษาในกรณีการฆาตกรรม น.ส.ศิริพร หรือก้อย (ผู้ตาย) โดยนำสารโพแทสเซียมไซยาไนด์ (Potassium Cyanide) ซึ่งเป็นสารพิษปลอมปนใส่ลงในอาหาร หรือน้ำดื่ม ให้ผู้ตายดื่มหรือรับประทาน ระหว่างที่สรารัตน์ รังสิวุฒาภรณ์ หรือแอม (จำเลยที่ 1) กับผู้ตาย ซึ่งเป็นเพื่อนกันเดินทางไปปล่อยปลาที่ท่าน้ำ ตำบลบ้านโป่ง อำเภอบ้านโป่ง จังหวัดราชบุรี โดยศาลพิพากษาให้มีความผิดฐานฆ่าผู้อื่นโดยเจตนาและไต่ตรองไว้ก่อนเพื่อสะดวกในการชิงทรัพย์เป็นเหตุให้ผู้อื่นถึงแก่ความตาย ให้ประหารชีวิต ส่วนพ.ต.ท.วิฑูรย์ อดีตสามี (จำเลยที่ 2) และ น.ส.ธันย์นิชา หรือทนายพัช (จำเลยที่ 3) มีความผิดฐานช่วยเหลือจำเลยที่ 1 มิต้องรับโทษหรือรับโทษน้อยลง และซ่อนเร้นทำลายหลักฐาน ให้จำคุกคนละ 2 ปี ซึ่งจำเลยที่ 2 ให้การเป็นประโยชน์ต่อการพิจารณาบ้างลดโทษให้ 1 ใน 3 เหลือจำคุก 1 ปี 4 เดือน โดยไม่รอลงอาญา และให้จำเลยชดใช้ค่าเสียหายแก่โจทก์ร่วม 2 ล้านบาทเศษ
นอกจากคดีนี้ ยังมีคดีที่พนักงานสอบสวนได้รวบรวมสำนวนส่งพนักงานอัยการ เพื่อฟ้องคดีอีก 14 คดี